ગુજરાતમાં છેલ્લા બે દિવસથી પલટાયેલા વાતાવરણને પગલે ખાસ તો સૌરાષ્ટ્ર અને મધ્ય ગુજરાતમાં તેની અસર વધારે જોવા મળી હતી. શુક્રવારે રાજ્યમાં જુદા જુદા સ્થળે દોઢેક ઇંચ જેટલો વરસાદ પડ્યો હતો. અને કેટલાક ઠેકાણે કાડાક ભડાકા સાથે કરા તેમજ વીજળી પડી હતી. કમોસમી વરસાદથી કેરી, બાજરી જેવા ઉનાળુ પાકને નુકસાનનો ભયે સેવાયો છે. અમરેલી જીલ્લામાં વીજળી પડવાથી જુદા જુદા સ્થળે પાંચ પશુના મોત થયા હતાં. સાવરકુંડલા તાલુકાના હાડીડામાં વીજળી પડતા બેચરભાઇ સામતભાઇ દેવગણીયાના એક બળદ અને વાછરડાનું મોત થયુ હતું. તો અમરેલીના દેવરાજીયા ગામે વીજળી પડતા રામજી વિનુભાઇ ભાલુ નામના યુવકનું મોત થયુ હતું. આ યુવાન ઘરના ફળીયામાં હતો ત્યારે જ વીજળી ત્રાટકી હતી. તો ખાંભા તાલુકાના નાનુડી ગામે રસીલાબેન હસમુખભાઇ કલસરીયા (ઉ.વ. 30) ખેતરમાં કામ કરી રહ્યા હતા ત્યારે અચાનક વીજળી પડતા ગંભીર રીતે ઇજાગ્રસ્ત થયા હતા.